**Bemutatkozó**

Alsó tagozatos osztályaink évtizedes hagyományokra alapozva “iskolaotthonos” formában működnek. A tanítási órák és a szabadidős tevékenységek a gyermekek szükségleteihez igazodva váltakoznak a nap folyamán. Foglalkozásainkat 8 és 16 óra között szervezzük. Egy-egy osztályhoz két tanító tartozik, akik egymás között osztják fel a tanítási órákat, közösen szervezik az osztály tevékenységeit.

Az angol nyelvet szakos kollégák tanítják, bontott csoportban. Az új NAT bevezetése után 2020.09.01-től felmenő rendszerben az első három évfolyamon szakkör jellegű foglalkozásokat tartunk. Negyedik évfolyamon heti 2 órában kezdődik az angol, mint idegen nyelv oktatása.

*Leendő első osztályos pedagógusaink*

**Osztályfőnök: Horváth Angéla**

1995 óta dolgozom a József Attila Általános Iskolában, az első 10 évben napközis nevelőként. Ezt követően környezetismeret, ének-zene, testnevelés, technika, rajz tantárgyakat tanítottam. 6 éven keresztül az előkészítő osztályban foglalkoztam azokkal a kicsikkel, akik valamilyen hátránnyal érkeztek hozzánk. Sok játékkal, mesével, verssel, mozgással készítettük fel őket arra, hogy a következő tanévben képessé váljanak az első osztály sikeres elvégzésére. Zongoratanárként részt veszek az iskola zenei életében, zongorán kísérem az iskolai kórust, táncos produkciókat, felkészítem a tehetséges diákokat a zenei versenyekre.

Kolléganőmmel évek óta dolgozunk együtt, közösen kialakított szabályokat követve, azonos értékrendeket képviselve.

**Osztálytanító: Radnai Eszter**

2003 decembere óta dolgozom az iskolában. A magyar nyelv és irodalom és a matematika tantárgyak mellett tanítottam már rajz, német nyelv és néptánc foglalkozásokat is. Számos programot, kirándulást, nyári tábort szervezhettem az elmúlt évek során.

A bevezető szakaszban fokozottan figyelünk az óvodából érkező kisgyermekek megismerésére, természetes érdeklődésük, kíváncsiságuk megőrzésére, a tanulók közötti fejlődési különbségek kezelésére. Gazdag módszertani eszköztárral dolgozunk. A tapasztalás, a játékosság, tevékenykedtetés fontos szerepet játszanak a tanórákon. A kooperatív technikákkal a gyermekek együttműködését fejlesztjük.

Célunk a gyerekek sokoldalú fejlesztése, ezért színes kínálatunk van szabadidős tevékenységekből. Gyakran szervezünk iskolán kívüli programokat, kirándulást, múzeumpedagógiai foglalkozásokat.

Szeretnénk, ha a gyerek oldott légkörben, saját képességeihez mérten, kihívásokkal szembenézve fejlődjenek, sikerélményekkel gazdagodjanak.